LidanRubinov/Halacha-QA huggingface dataset:
שאלה: מודעות לשידוכים באינטרנט: אני בחור בן 26. למדתי 7 שנים בישיבה, כיום אני בשנה שניה של שילוב בין חצי יום תורה לחצי יום לימודי מקצוע ולצערי איני מוצא את זיווגי. זה מספר שנים שאני רשום באינטרנט באתרי השידוכים, מהנסיון שלי האתרים בנויים בצורה מעולה ואכן יצא לי להפגש עם בנות מצוינות אך לצערי זה לא התאים. באתרים רשומים יותר בנים מבנות, זאת למרות שבנים מתחלים לחפש שידוך בגיל יותר מאוחר. המצב המצער הוא שבנות מהסגנון התורני מפחדות מהאינטרנט, כאילו מדובר במקום מסוכן, מה שבפועל ממש לא נכון. מה דעת הרב בנושא האם בנות צריכות להירשם לאתרי היכרות באינטרנט, על מנת שאכן יהיו יותר אפשרויות להפגש, ולא יגיע מצב שפשוט אין הצעות לבנים ובנות?
תשובה: אני מבין את הבחורות שנרתעות מזה, משום שיש בזה חשיפה לעין כל. לדעתי, עליך לגשת למשרדי שידוכים, שם ימצאו לך מישהי המתאימה לך.
שאלה: מנהל משמרת ש"עיגל פינות": עבדתי עד לא מזמן במכירות, ומנהל המשמרת, "עיגל פינות" במחשב, והוסיף לי עוד אחוזים למכירות, כך שקיבלתי יותר כסף במשכורת, בלי ידיעת הבעלים. מה שאני שואל: א. האם מנהל המכירות אשם בלעדית בגזל, ואז אני לא צריך להחזיר את הגזל (אם כי אציין שהדברים נעשו בהסכמתי וידיעתי). ב. האם במידה והכסף הוא גזל, האם צריך להחזיר את הכסף, הבעיה היא שאני לא יודע לחשב בדיוק, אלא רק בערך את הרווחים שלא הגיעו לי?
תשובה: אם מנהל המכירות עשה זאת בניגוד לדעת הבעלים, הרי זה אסור, ויש באמת להעריך את הסכום כדי להשיבו. אך נראה מההגיון שמנהל המכירות עשה זאת על מנת לעודד אותך כאינטרס משותף של קידום המכירות, ובידיעת הבעלים. הרב יהודה אודסר.
שאלה: משחק כדורגל במוצ"ש: האם מותר להסתכל במשחק כדורגל במוצאי שבת, כשהמשחק התחיל במוצ"ש, אבל זה ברור לחלוטין שצוות הצילום הגיע בשבת. האם במקרה כזה, יש הבדל בין שידור חי למוקלט, שלא משודר מיידית, אלא לאחר כמה שעות?
תשובה: אם הייתה אפשרות להגיע במוצ"ש אינך נהנה מחילול שבת.
שאלה: הקלטת התפילה בשבת: שאלתי את הרב בעניין הקלטת התפילה בשבת, ונעניתי שיש בכך אסור מדרבנן, "זה לא אפשרי, משום שעל ידי גלי הקול של החזן יש הפעלה של חלקים אלקטרוניים ותוספת בצריכת החשמל, ויש בזה איסור דרבנן". אבל הרב ענה בענין שמוש במקליט דיגיטלי בשבת כי "נראה לי שהדבר דומה למצלמה שמצלמת את החדר כל הזמן, ואם מישהו מסתובב בחדר, אין השפעה על הזרם החשמלי המופעל במצלמה. האדם לא משנה את צריכת החשמל. לכן, אם זה מופעל מערב שבת או בעזרת שעון שבת, נראה שאין בזה בעיה והדבר מותר". ואני שואל שוב, האם יש איזו בעיה הלכתית כאשר כאמור ההקלטה מופעלת מערב שבת ובמיוחד שאף אחד לא יודע שמתבצעת הקלטה?
תשובה: צריך לשאול איש אלקטרוניקה, האם נעשה רישום על משהו תוך כדי ההקלטה, והאם יש שינוי בזרם החשמלי במהלך ההקלטה. אם התשובה היא כן, אסור להשתמש במקליטים אלו בשבת.
שאלה: עץ פרי שנעקר וננטע מחדש: עץ פרי שנעקר וננטע מחדש, האם לאחר שננטע חלים עליו דיני ערלה מחדש או לא?
תשובה: השאלה כיצד הייתה פעולת ההעברה. אם העץ נעקר עם גושו, וכמו כן לא הועמד על מצע מנתק אפשר להמשיך ולמנות שנות ערלה כפי שהיה לעץ קודם ההעברה. אולם אם לא נעקר עם הגוש הרי שצריך למנות שנות ערלה חדשות. הרב יהודה הלוי עמיחי מכון התורה והארץ
שאלה: כיבוד הורים לאישה נשואה: האם זה נכון שאישה נשואה אינה חייבת במצוות כיבוד הורים (אלא בכיבוד בעלה), ומהיכן לומדים את זה?
תשובה: אשה נשואה חייבת במצות כיבוד הורים, אלא שכיון שהיא נשואה ומשועבדת לבעלה אין באפשרותה לכבד את הוריה, לכן אם אין בעלה מקפיד כלל בזה, ומאפשר לה לכבד את הוריה (וכך עדיף שינהג) שוב חוזרת להיות מחוייבת בכיבוד הוריה. עיין בשו"ע חלק יו"ד (סימן ר"מ סעיף י"ז).
שאלה: התורה מקשה אחת?: כידוע כל התורה זה שמותיו של הקדוש ברוך הוא, כלומר אם מוחקים אפילו אות אחת, יוצא שמוחקים את שמו של הבורא אם כך: א. איך משה אומר לבורא "מחני נא מספרך אשר כתבת"? ב. איך כנסת הגדולה שינו בתורה פסוקים ב-18 מקומות, מה שנקרא "תיקון סופרים"?
תשובה: א. הרבה פרשנים מסבירים שמשה רבינו ביקש מהקב"ה שימחוק אותו מספר החיים ולא מספר התורה. אולם גם לשיטת רש"י, שכתבת, לא קשה שהתורה ניתנה לנו בצורתה המסויימת על ידי הקב"ה ומשה רבינו ביקש שתינתן לנו תורה מאת ה' באופן שהוא לא יוזכר בה. ב. בביטוי תיקון סופרים ביחס לתורה אין הכוונה לאנשי כנסת הגדולה אלא שהקב"ה כתב את התורה בצורה כזאת כדרך שהסופרים מתקנים. (ועיין גור אירה על בראשית פרק יח פסוק כב)
שאלה: היה כתוב בתורה מה שיקרה בעתיד?: כיצד יכול להיות שמשה ירד עם חמישה חומשי תורה שכתוב בהם את מה שיקרה בעתיד, וכן איך ניתן ללמד חמישה חומשי תורה למילוני אנשים בתורה במדבר, שרק אחד יודע את כולה?
תשובה: משה רבינו קיבל במעמד הר סיני שני לוחות אבנים ובהם כתובים במעשה נס עשרת הדברות. את התורה בצורה שאנחנו מכירים כתב משה רבינו בסוף חייו ונתנה לכל ישראל (דברים לא ט ובהקדמה ליד החזקה של הרמב"ם) ונחלקו בגמרא (מסכת בבא בתרא דף טו עמוד א) אם את שמונת הפסוקים האחרונים שבהם מסופר על מותו של משה רבינו כתב משה רבינו בעצמו או כתב יהושע בן נון תלמידו. משה רבינו קיבל במעמד הר סיני יכולת לדבר אל כל ישראל שנאמר "משה ידבר והאלקים יעננו בקול". סדר הלימוד היה שמשה מלמד את אהרן אחיו ולאחר מכן באים בני אהרן, אלעזר ואיתמר, ומשה מלמד אותם. לאחר מכן נכנסים הזקנים ולומדים מפי משה ולבסוף כל העם נכנס ולומד מפי משה. משה הולך ואהרן מלמד את כל ישראל. אהרן הולך ובניו מלמדים את כולם. ולאחר שהם הולכים, הזקנים מלמדים את כל ישראל יוצא שכל אחד לומד ארבע פעמים.
שאלה: קרש חיתוך פרווה?: חתכתי גבינה (צפתית, לא קשה) על קרש חיתוך פרווה. האם זה הפך את הקרש לחלבי, אם כן מה ניתן לעשות כדי ששוב יהיה פרווה?
תשובה: לעניות דעתי אין הקרש נעשה חלבי בכך, אלא שיש להקפיד אח"כ לנקות היטב את הקרש שלא ישארו עליו שאריות חלב, ובודאי שיש לנהוג כן בקרש שיש עליו חריצים.
שאלה: קומקום על שעון שבת?: שאלתי את ראש הישיבה שלי אם מותר לשים מים (קרים) לפני שבת בתוך קומקום, ולכוון שהקומקום יפעל בשבת ע"י שעון שבת - והרב ענה לי שכן, האם הדבר נכון?
תשובה: נכון. עיין באהלה של תורה ח"ב סי' כא.
שאלה: כדור שנופל לחצרנו: אנו גרים בפינת רחוב בו הכביש ישר בלי שפוע, וילדי השכונה מעדיפים לשחק בכדורגל ליד ביתנו. מפעם לפעם נופל הכדור בעוצמה רבה לגינתנו ולחצרנו, שם נמצאים לעיתים קרובות נכדינו הקטנים. הכדור עלול ליפול חלילה בהפתעה על ילד בגיל הרך או על זקן הנמצאים בגינה או בחצר ולגרום חלילה לנזק גופני, וכן לנזקים בצמחיה שבגינה. נסינו לדבר עם ההורים שימנעו מהילדים לשחק במקום זה אך ללא הועיל. בדרך כלל כאשר הכדור נופל לגינה או לחצר, הילדים אינם נכנסים לשטחנו לקחת את הכדור כנראה מחוסר נעימות או מחוסר רצון להזדהות, כי בעבר כבר גרמו לנזקים לרכב חונה, נתפסו על חם, וההורים שלמו עבור הנזק. עלי לציין שגיל הילדים שמשחקים נע בין 12 ל-17. 1) האם אנחנו חייבים לחפש את בעל הכדור ולהחזירו, ואם נחזיר הרי יש סיכוי שכדור זה ימשיך להזיק לנו? 2) מה דינם של כדורים שנפלו בעבר, ונמצאים ברשותנו ואיננו יודעים מי בעליהם?
תשובה: אינכם צריכים לחפש את בעל הכדור, וכאשר הוא יבוא לבקש את כדורו, תתנו את החזרת הכדור בזה שלא יפריעו יותר.
שאלה: גילוח שיער לנשים: האם מותר לאישה לגלח שיער גופה עם סכין, האם מחלק מהמקומות, האם מותרות אסורות שיטות אחרות?
תשובה: מותר לאשה לגלח בסכין את שער גופה.
שאלה: לעשות כסף  על ארבעת המינים: רציתי לשאול האם מותר למכור לאנשים ארבעת המינים במחיר גבוה ממחיר העלות על מנת להרוויח, ואם כן אז מה הגבול שמותר להעלות את המחיר?
תשובה: מתח הרווחים שח התירו הוא 1 6 נטו לאחר ניכוי יתר ההוצאות.
שאלה: לצום בצום גדליה?: עברתי טיפול הפריה. את התשובה האם אני בהריון, אני אמורה לקבל כמה ימים אחרי ראש השנה. האם עלי לצום בצום גדליה מפני שאני יודעת שבהריון לא צמים, ויתכן שאהיה בהריון ביום זה, אם כי אדע זאת כמה ימים לאחר מכן?
תשובה: המנהג הוא שגם נשים בהריון מתענות כל עוד אינן מרגישות ברע. אך אישה שעברה טיפול פוריות הריונה רגיש יותר ואם הרופא ממליץ להרבות בשתיה עליה לשמוע בקול הרופא.
שאלה: תיקון כוס קידוש: ברשותי כוס קידוש יקרה ומיוחדת מכסף, הכוס נפלה, התעקמה מעט ונסדקה בשפתה. א. האם ניתן לתקן הכוס לקדש עליה לאחר תקונה? ב. האם קידוש על כוס מתוקנת נופל במעלתו מקידוש על כוס שלימה שלא נפגמה מעולם?
תשובה: מותר לתקן כוס של קידוש וכשהיא מתוקנת ושפתה שלמה אפשר לקדש בה כבכל כוס לקידוש.
שאלה: דירה שכורה לאחר מגורי גויים: שכרנו דירה אחרי שגרו בה גויים (בא"י) האם המזוזות בדירה צריכות להיבדק או להיגנז?
תשובה: נוכחותם של הגויים לא פסלה את המזוזה.
שאלה: גוים וישראל לעתיד לבוא: האם לעתיד לבוא יתכן שהגוים ככלל יתעלו כולם למדרגת ישראל, כמו שלא היתה הפרדה בין ישראל לגוים, לפני חטא אדם הראשון, ומה המקורות לכך והאם בעולם הבא תהיה בחירה חופשית?
תשובה: א) בישעיה נאמר כי לעתיד יאמר ברוך עמי מצרים ומעשה ידי אשור ופשט הכתובים נראה כי הגויים יעלו למדרגת ישראל. וכן נאמר גם בסוף ישעיה כי מידי חודש ושבת יבוא כל בשר להשתחוות ל-ד'. וכי בית ד' יהיה בית תפילה לכל העמים ובזכריה נאמר שכל העמים יבואו לחוג את חג הסוכות. ובצפניה נאמר כי ד' יהפוך לכל העמים שפה ברורה לקרוא לכולם בשם ד' ולעבדו שכם אחד. ב) בעולם הבא לא תהיה בחירה חפשית, על פי האמור בקהלת כי יבואו ימים אשר אין בהם חפץ כלומר רצון, וח פירשו כי הכוונה לעתיד לבוא שבו תתבטל הבחירה החפשית.
שאלה: לבישת בגדי גבר: האם מותר לי ללבוש בגדים שאחי לבש כשהיה בגילי (עוד מעט 13 בע"ה)?
תשובה: אם מדובר בבגדי בנות מותר לך, ואם מדובר בבגדי בנים אסור לך.
שאלה: מורה גבר לנהיגה: האם מותר לבת ללמוד אצל מורה לנהיגה גבר?
תשובה: עדיף לבת ללמוד אצל אישה, כבר היו תקלות עם מורים גברים.
שאלה: ציצית בכל בגד?: חובת ציצית היא על בגד ארבע כנפות וטעמה למען נראה ונזכור המצוות, מפה ניתן להבין שיש להטיל ציצית בכל לבוש ואני תוהה הלא לא ניתן לחשוב שהקב"ה לא "ידע" שבזמננו אנשים ילבשו טי-שירטס ואי לכך לא יהיו מחויבים בציצית?
תשובה: חובת ציצית היא שאדם הלובש בגד שיש בו ארבע כנפות ישים ציצית. אם אדם לא לובש בגד כזה הקב"ה לא ציווה אותו לשים ציצית. ולכן בתקופה שלא נוהגים ללכת בבגד עם ארבע כנפות אין צורך לשים ציצית בבגד אחר. אלא שחכמים תיקנו שכל אדם ילך עם בגד בעל ארבע כנפות כדי שיזכה לקיים מצווה דאורייתא חשובה זו.
שאלה: החיים הם מתנה?: למה נבראנו בעולם? הרי אנחנו בכוח כאן בעולם, ואני מאמינה שה הוא זה שברא את העולם ומחליט בשבילנו איך להתנהג בו. אבל אני לא רוצה בחיים האלו. כולם אומרים שהחיים הם מתנה, אבל אני לא רוצה במתנה הזאת, שהרי כל החיים הם מלחמה אחת גדולה ועבודה קשה?
תשובה: יש שאלות שלא שואלים. אנו לא שואלים מה לפנינו ומה לאחרינו. אנו בעיקר צריכים להתעסק במה שנוגע אלינו. לא אנו מחליטים על עצם החיים שלנו. זהו הרצון האלוקי. אלא שאנו יודעים שאם זה הרצון האלוקי ודאי שהוא גם טוב. הוא טוב גם לך. לפעמים יש לנו עיכובים ומחסומים שלא מאפשרים לנו לראות את הטוב. אחד מהם קשור לתרבות המערבית. בתרבות המערבית הרגילו אותנו שקשה זה לא טוב, אולם למי שיש ניסיון חיים יודע שדוקא מדברים קשים יוצאים דברים מתוקים וטובים ובסופו של תהליך אדם מגיע אפילו להודות על הקשיים שהיו לו בדרך. אני בטוח שאם תקבלי את עצמך ואת חייך ותלכי על זה, גם את בסופו של התהליך תהיי שמחה ומאושרת.
שאלה: כפייה ללימוד במקום דתי: יש לי תלמיד שאינו מעוניין להמשיך ללמוד בתיכון הדתי והוא נמצא במאבק מתמיד עם הוריו בנושא, הוא טוען כי כל חבריו לומדים במקום חילוני והוא עצמו אינו מתחבר לדת ולחברים הדתיים, הוא מרגיש כפוי וכועס על הוריו. מה הגישה הנצרכת שלי בתור מחנך?
תשובה: שאלה קשה. אני מציע לאחר שתקנה את אמונו והוא יחוש שאתה מבין את רצונו ואת הקושי שלו לנסות לבחון איתו יחד מה הוא יכול ורוצה לקבל ומה לא, ולמצוא דרך לשמור עליו בבית הספר בתנאי שהוא לא יפגע באחרים. כדי למשוך אותו צריך הוא להרגיש שעוזרים לו ואין שום בטחון שבמוסד אחר יהיה לו יותר טוב.
שאלה: סליחות בשנת אבל: האם מותר להיות חזן סליחות בשנת אבל?
תשובה: מותר.
שאלה: התנצלות על דברי האפיפיור: לפני מספר ימים תקף האפיפיור את האיסלאם באומרו מאתר ערוץ 7 : "הראו לי מה החידושים שהביא מוחמד. אתם תמצאו רק דברים רעים ובלתי אנושיים, כמו הציווי שלו להפיץ את האסלאם בחרב על פי האמונה, שהוא הטיף לה". הרב הראשי לישראל, הרב שלמה עמאר כתב מכתב לאחד מהפוסקים הערביים בעולם באומרו מאתר ערוץ 7 : "דרכנו לכבד כל דת וכל אומה ועם לפי דרכם, כמאמר הנביא: כי כל העמים יילכו איש בשם אלוהיו.גם כאשר יש מאבק בין עמים אין להפוך אותו למלחמת דתות, והאמת וה אהבו". כעת, אני לא מבין, האם ההתנצלות הזאת היתה נכונה, שכן הרמב"ם כותב ב"אגרת תימן" כך: "ואתם אחינו, ידוע לכם שהקב"ה הפילנו במהמרות עונותינו בתוך אומה זו שהיא אומת ישמעאל, שרעתם חזקה עלינו, והם מתחכמים להרע ולמאוס אותנו, כמו שגזר עלינו יתברך "ואויבינו פלילים". ושלא תעמוד על ישראל אומה יותר אויבת ממנה, ולא אומה שהרעה בתכלית הרעה לדלדל אותנו ולהקטין אותנו ולמאוס אותנו כמוהם. שאפילו דוד המלך ע"ה, כשראה ברוח הקודש כל הצרות העתידות לישראל, התחיל לצעוק ולקונן בלשון האומר מרעת בני ישמעאל ואמר "אויה לי כי גרתי משך שכנתי עם אהלי קדר". וראו איך זכר "קדר" משאר בני ישמעאל, לפי שהמשוגע הוא מבני קדר, כמו שהוא מפורסם מייחוסו". אולי כדאי גם להתנצל על דברי הרמב"ם?
תשובה: עצתי לך לפנות לרב הראשי עצמו. אך לגופו של עניין. יש באיסלאם כמה זרמים, זרם רדיקאלי קיצוני השולל את זכות קיומו של כל מי שאינו מוסלמי ובפרט את קיומה של מדינת ישראל, כאן בלב האיסלאם לדעתם. ויש איסלאם מתון יותר המכיר לפחות דה-פאקטו בקיומו של עם ישראל. האיסלאם המתון חושש מעמיתו הקיצוני. אין טעם לדחוף את המתונים לזרועותיהם של הקיצונים. אדרבה, צריך להפריד ביניהם. הנוצרי באמירתו הכוללנית והגורפת ליכד את כל האיסלאם נגד הנצרות. הרב היהודי, להבדיל אלף אלפי הבדלות, ניסה ללכת בדרך ההפוכה. האם יצליח בכך? ה' הוא היודע.
שאלה: צדקה לחמותי - מצווה?: אם אני נותנת צדקה לחמותי לקניות לחג וכו', שהיא אלמנה, האם זה נחשב שאני עשיתי מצווה של צדקה?
תשובה: הנותן מעות להוריו, וכן לחמותו, והם צרכים לכסף הרי זה צדקה ואף חייב להקדימם לעניים אחרים. (שולחן ערוך יורה דעה, הלכות צדקה, סימן רנא סעיף ג)
שאלה: כיסוי עגלה מפני השמש: האים מותר לשים על גגון העגלה תוספת שמיכה שתסתיר את השמש בשבת?
תשובה: אם לעגלה זו יש גגון והוא פתוח אז מותר לשים שמיכה וכדו', אבל אם אין לה גגון אסור לכסותה בשמיכה.
שאלה: תגובת הסביבה לחזרה בתשובה: אני מנסה להתחזק מדי פעם אבל המשפחה והחברים מגיבים בצורה לא טובה לכך שאני משתנה, מה לעשות?
תשובה: : אתה ילד צעיר וכבר יש לך שאלות של מבוגרים. קודם כל כל הכבוד לך שאתה כבר בגיל הזה מנסה ליגוע בנקודות חשובות של החיים. אתה לא רוצה לתת לחיים לעבור לידך. אני בטוח שאם יש לך מידות טובות ואתה לא תעביר ביקרת על אחרים יקבלו את מעשיך בהבנה. כל אבא ואימא רוצים שהילד שלהם יהיה שמח. אל תכנס לויכוחים עם הסביבה פשוט תהיה מה שאתה. פשוט תגיד להם שבמה שאתה עושה אתה שמח. במקום שצוחקים עליך אם זה לא הכרחילהיות בסביבה הזו אזי תנסה לךהימנע מלהיות במחיצתם. במקום שזה לא אפשרי ומישהו צוחק עליך פשוט תגיד את האמת שלך שלך טוב ונעים במה שאתה עושה ואם זה פוגע בהם אזי אתה תנסה להתחפש בשבילהם בתחפושת. אני מניח שבדרך כלל התגובה של הסביבה אליך תהיה סימפאטית ולא מתנכרת. חזק ואמץ.
שאלה: גזל זמן בעבודה?: כשהייתי בעבודה הייתי צריכה לשאול משהו אחת העובדות בקשר לעבודה, ולא יכולתי להמשיך בעבודה בלי לשאול, אבל זו שהייתי צריכה לשאול אותה היתה בטלפון (לא בקשר לעבודה) ולא היה לי נעים להפריע לה אז חיכיתי שהיא תסיים. זה לקח הרבה זמן, כ-10 דקות, ומשלמים לי הזמן הזה כי העברתי את הכרטיס כשהגעתי לעבודה. האם אני צריכה להחזיר את הזמן הזה, למעסיק כדוגמת לעבוד כמה דקות לפני שאני מעבירה את הכרטיס, או שהזמן שחיכיתי נחשב חלק מהעבודה?
תשובה: כל מעסיק חפץ שיהיו לו עובדים ישרים, ועיקר רצונו שהם יהיו עסוקים בעניני העבודה. לכן נראה שמכיוון שעסקת בכך, אין בזה שום איסור ואין צורך בהשבה. הרב יהודה אודסר
שאלה: כיבוד הורים או שופר: חזרתי בתשובה לפני כשנה והנני בת למושב חילוני. את חג ראש השנה בחרתי לחוג שלא בביתי משום שאין בו בית כנסת. כששמעה על כך אימי הצטערה מאוד ובקשה שאשאר בחג בבית, פרוש הדבר שלא אוכל לשמוע תקיעה. הדילמה שלי היא האם לכבד את רצון אימי חשוב יותר או שמא אני אמורה להיות חזקה ולא להכנע לרגשותייה ולמלא מצוות החג?
תשובה: אם יש לך אפשרות להיות במקום שיש בו תפילת ראש השנה ושופר תעדיפי את ההמצאות באוירה של קודש בימים הנוראים האלה. ואת אמך תנסי לפייס בדרכים אחרות. ולבסוף גם אמך תשמח על שבחרת בדרך התשובה. שנה טובה
שאלה: הלכה פרטנית לאחר שינוי?: לכאורה לא מובן כיצד ישנן הלכות פרטניות על צורות מדוייקות של אותיות הסת"ם, לאחר שעזרא הסופר החליף את הצורה המקורית של האותיות כפי שהיו בזמן מתן תורה. היות שההלכות מבדילות בין כשר לפסול, נשאלת השאלה מהו המקור לגבי אותיות אשוריות, שכלל לא היו בזמן מתן תורה. בהנחה שח לא יכולים לעקור דין תורה של אותיות הכתב העברי הקדום, אולי נלמד מכאן שכתב זה אינו דין תורה, ושאין חיוב דין תורה לגבי צורת האותיות?
תשובה: עיין בספר מרגליות הים על סנהדרין דף כ"א שהביא תשובת גאוני בבל שכתבו כי האותיות שהביא עזרא הם האותיות שנכתבו בלוחות הברית ובספר התורה שכתב משה רבנו. וכן כתב הרמב"ם שכתב התורה אותיות הסת"ם הם האותיות של לוחות הברית ובקושי התיר לכתוב אותם אפילו בגט. ומה שיש שהבינו בטעות שאלו אותיות אשוריות, כתב שם כי ידוע שהאשורים הקדמונים השתמשו בכתב היתדות ומעולם לא בכתב שלנו. וברור שמה שעזרא החליף את הנוהג שכתבו את התורה בזמן הגלות באותיות דעץ, וזה היה קשור במצב הירידה של עם ישראל באותו הזמן.
שאלה: הכנה מקודש לחול: האם איסור הכנה מקודש לחול חל רק על מעשה או גם על דיבור ומחשבה?
תשובה: איסור הכנה מקודש לחול חל גם על דיבור ולא על מחשבה. לדוגמא, אדם שרוצה לישון בשבת כדי שיהיה לו כח לנסוע במוצאי שבת יכול לעשות כן אבל אין לו לומר שהוא ישן על מנת שיהיה לו כח במוצאי שבת. (שמירת שבת שבת כהלכתה פרק כח סעיף עב)
שאלה: אכילת אגוזים בחודש תשרי: במשפחתי נהוג לא לאכול אגוזים מראש השנה ועד הושענא רבה (כולל), מן הסתם מהטעם המובא שאגוז בגמטריה "חטא". ברצוני לשאול את הרב האם זה דין או מנהג, והאם זה באמת אמור לא לאכול במשך כל התקופה הזו אגוזים. וכמו כן מה נכלל באגוזים, (מה דין פיסטוקים, שקדים, בוטנים )?
תשובה: המנהג לא לאכול אגוזים בראש השנה מוזכר בבן איש חי ובכף החיים (סימן קפ"ג ס"ק כ"ו), אבל זה רק בראש השנה ולא בשאר חודש תשרי, אך אם כך נהגו במשפחתך יתכן ויש להם מקור למנהג זה, מ"מ אין זה אלא מנהג ולא דין. ולגבי גדר של אגוזים הכוונה רק לאגוז ממש ולא שאר דברים, עיין בכף החיים שם (ס"ק כ"ז).
שאלה: תפילה וסליחות לאחר משמרת לילה: אני עובד משמרת לילה ולאחריה יש לי עוד כשעה נסיעה עד שאני חוזר לעירי ויכול להגיע לבית כנסת. 1. לגבי תפילה, האם עדיף להתפלל במשך המשמרת (אם הדבר מתאפשר לי) ביחידות, או שעדיף שאחכה עד שאגיע חזרה ואגש לבית הכנסת, שם אני מספיק להגיע למנין שהחל כ-20 דקות קודם לכן. כמובן שאז אני גם פחות עירני? 2. לגבי אמירת סליחות, האם עדיף שאומר אותם ביחידות בעבודתי או אמתין עד שאגיע לבית הכנסת בבוקר שאז אני מסופק אם אמצא מניין או לא?
תשובה: תפילה בציבור עדיפה אם אכן אתה מספיק להתפלל לפחות עמידה עם הצבור ולדלג לפי הנאמר בהלכה, גם סליחות עדיפות בציבור אלא א"כ הסיכויים למצוא מניין קלושים. אם אמירת הסליחות היא על חשבון זמן עבודתך הן אסורות משום גזל.
שאלה: הכשרת מקרר: מה צריך לעשות כדי להכשיר מקרר שאינני יודע מה נעשה איתו בעבר, והאם בכלל ניתן להכשירו לשימוש?
תשובה: מקרר אינו זקוק להכשר כלל, כיון שאין מכניסים לשם דברים חמים, אלא ינקה אותו היטב ויכול להשתמש בו לכל צרכיו.
שאלה: דלת אלקטרונית בשבת: אני גר במיאמי ובבנין בו אני מתגורר דלת הכניסה לבנין הינה דלת הזזה שנפתחת על ידי עין אלקטרונית, והדבר מעורר בעיה בשבתות. ידוע לי כי אני יכול להכנס בעקבות גוי שנכנס לצורך עצמו, אבל הדבר מעורר קשיים רבים כי לא תמיד יש מישהו. האם מותר לי לבקש מגוי לפתוח את הדלת בשבילי? בבנין יש מעין שומר בכניסה, האם מותר לי לבקש ממנו לפתוח לי, והאם מותר לי לסכם מראש איתו (תמורת ת ) כי בשבתות הוא יפתח לי את השער כשיראה אותי, בנוסף לכך הדירה בקומה התשיעית. האם מותר לי לתפוס "טרמפ" במעלית עם גוי, אם כן באילו תנאים זה מותר?
תשובה: באשר לדלת אין ברירה אלא להשתמש בגוי מתוך הנחה שהמדובר בשבות דשבות במקום צורך גדול. באשר לעליה לקומה התשעית אם אתה בריא ויכול לעלות ברגל עלה ברגלך. מותר לך להצטרף לגוי העולה ממילא במעלית. אם אינך מסוגל לעלות בעצמך מותר לך להיעזר בגוי לצורך מצוה, כגון שיצאת להתפלל.
שאלה: טיסה שנכנסת לשבת: יש לי טיסה לדרום אמריקה המתוכננת ליום שישי לפנות בוקר, אך הטיסה ארוכה ויש חשש שכשאגיע ליעדי כבר תכנס השבת, האם יש מניעה שאטוס גם אם חברת התעופה והטייסים הינם גויים?
תשובה: אין לטוס במטוס הנוחת בשבת.
שאלה: צורת התרועה בשופר: כיצד יש לתקוע תרועה האם כיבבה או כדפיקה?
תשובה: שאלה זו כבר נשאלה בגמ' מסכת ר"ה, והגמ' מסתפקת בזה " גנוחי גנח או ילולי יליל " בגלל ספק זה אנו עושים את כל האפשרויות גם גנוחי (שבר) גם ילולי (תרועה) וגם שניהם יחד גנוחי ויליל. הרב איתמר ליברמן.
שאלה: קטעי ארמית בסליחות ביחיד: יש סידורים שבהם מפורשות המילים בארמית לעברית, האם מי שמתפלל יחיד יכול לומר זאת בעברית?
תשובה: ניתן לומר זאת בעברית.
שאלה: בדיקת כתובה כל תקופה?: לכאורה למה לא נתחייב לבדוק את הכתובה כל תקופה מסוימת בדומה לחיוב של בדיקת מזוזה תפילין, הרי יש חיוב להחזיק בכתובה כשרה ותקינה?
תשובה: נראה לומר במזוזה ותפילין אם יש שינוי קטן באות כתוצאה מאיזו שהיא בעיה הדבר פוסל את התפילין והמזוזות, אבל בכתובה צריך להיות משהו מהותי שימחק בשביל שיפסל, ולא צריך לחשוש לזה. בנוסף בכתובה יש גם עותק ברבנות, ואין לחשוש שיהיה פסול בשני העותקים. הרב אברהם פרל.
שאלה: התייבשות בצום: אשתי צמה בקושי רב כל השנים ובשנים האחרונות היא סיימה את הצום בהתייבשות קשה בבית חולים (למרות שהיא נשארה בחדר עם מזגן כל היום). האם מותר לה להתחיל לשתות לשיעורים לפני שהיא מרגישה ברע, כי בדרך כלל היא מרגישה רע כאשר היא כבר מיובשת למדי. כמו שקרה ביום כיפורים האחרון שהתחילה לשתות לפני סוף הצום אך זה היה מאוחר מדי?
תשובה: צריך להתיעץ עם רופא מומחה. בדרך כלל אם שותים הרבה במשך כל היום שלפני הצום, אוכלים הרבה מלון ואבטיח ונמנעים מאכילת דברים מלוחים, אין חשש להתיבשות כמו"כ יש להימצא כל היום במקום ממוזג. אך ייתכן שמבנה הגוף של אשתך שונה ועליה לקבל הוראות אישיות.
שאלה: כיבוד עשירים: האם יש מצווה מיוחדת לכבד עשיר?
תשובה: אין מצווה לכבד עשירים אבל הגמרא (במסכת עירובין דף פו עמוד א) מביאה שרבי היה מכבד עשירים וכן רבי עקיבא היה מכבדם. והטעם להנהגתם זאת שעשירים הנותנים צדקה לעניים מקיימים את העולם ולכן עשיר הנותן צדקה לפי עושרו ראוי לכבדו.
שאלה: זכרנו לחיים - מתי נתחבר: מי חיבר את התפילות " זכרנו לחיים" ו"כתוב לחיים טובים", מתי חיברו אותן ומתי הן נכנסו לתפילה?
תשובה: הגאונים, וככל הנראה בתקופה זו נכנסו לתפילה. (טור אורח חיים תקפב) ר' ידידיה הכהן
שאלה: פרסום במקום חילול השם: במקום העבודה בו עבדתי ההנהלה פגעה קשה בנו הן כלכלית והן בעגמת נפש, לדוגמא עכבו משכורת בזמן שהייתי במילואים וגרמו לכך שאשתי לא יכלה לקנות מצרכים. אבקש לדעת האם מותר לפרסם מעשים אלו על מנת לגרום שמעשים כאלו יפסקו בעוד שמדובר במוסד דתי או שמא יש לחשוש לחילול השם?
תשובה: ראשית, יש לברר מדוע ההנהלה עיכבה את המשכורת. אולי היה להנהלה קושי לשלם בזמן. ואתם אינכם מודעים לכך. וגם אם לא היתה הצדקה לדחית הת של המשכורת. ראשית צריך לבוא עם ההנהלה בדברים כדין הוכח תוכיח את עמיתך ולא תשא עליו חטא. אכן יש גם לשקול את חשש חילול השם.
שאלה: התנגדות למרא דאתרא?: הצטרפתי לישוב דתי קהילתי בגליל בו יש רב ישוב. בשאלות מסוימות שאינן הלכתיות מובהקות אין דעתי נוחה מהחלטותיו של הרב. כך למשל הוחלט על גביית סכום כסף גבוה לבנית ביה"כ בישוב (כרגע מתפללים באולם שמחות). אני רציתי להביא הצעה בפני החברים לפרוס את התשלומים על פני תקופה ארוכה יותר והרב התנגד לכך. יתירה מכך אני טענתי שאין סמכות לחייב את הציבור בתשלומים חודשיים כה גבוהים והרב נעלב מכך שפקפקתי בפסיקתו שכן הוא מרא דאתרא. בנוסף, בביה"כ הוספתי חטא על פשע ו"העזתי" לומר דבר תורה אשר במרומז סותר דבריו של הרב (מובן שהכל ברמיזה ולא בפגיעה בכבודו). היו מחלוקות נוספות כמו כיצד יש לנהוג בהתנגדות להתנתקות וכדומה. אציין עוד שעד עכשיו נהגתי לשאול את הרב שאלות הלכתיות וכן להשתתף בשיעור גמרא עיון שלו מדי שבוע. אולם האמת היא שהדבר נעשה מתוך נוחות (יותר מהר וקל לשאול את הרב מאשר לחפש לבד בשו"ע) ולא משיקולים של קבלת עול מלכות וכו. אני מודע לכך שזו התיחסות אל הרב כאל פקיד דת שאני משלם את משכורתו ומקבל ממנו שירותי דת אולם קשה לי להתיחס אליו כמי שיש לבטל דעתי מפני דעתו. עוד אוסיף שאינני נוהג ללכת לפי פסקי הרב אליהו שהוא עצמו נוהג על פיהם, אלא שהוא מציג את ההלכה לפי הדיעות השונות בפניה אליו. 1. האם יש לו דין של מרא דאתרא והכרח לנהוג על פי דעתו בכל ובפרט בנושאים שהצגתי? 2. האם מותר לומר דבר תורה הסותר את דבריו, אם לא, מה הדין במשלים ובמרומז, מה הדין כשאתה מתקומם לחלוטין כנגד תפישתו, מה יהא על "לא תגורו מפני איש"? 3. האם ברגע שאני שואל אותו שאלות הלכתיות "פשוטות" (למשל מה הדין בסכך מסוים) ונכנס לשיעור שלו מחייב הדבר אותי בכל ואם ברצוני שלא להכפיף דעתי אליו בשאלות עקרוניות עלי גם לוותר על שאר ה"שירותים" שלו, או שמא אין לדבר קשר ובכל מקרה, דבריו מחיבים אותי? או להיפך בכל מקרה דבריו אינם מחיבים אותי? אציין שאין נורמה חד משמעית בישוב של קבלת דינו בכל, אלא התושבים - מקצתם יראו פגיעה בכבודו באמירת דבר תורה הסותר דעתו, מקצתם יראו בכך דבר פשוט וברור שאין בו כל בעיה ובבחינת "לא תגורו מפני איש" ומקצתם כלל לא ידרשו לשאלה.
תשובה: צריך לדעת שתפקיד הרב איננו להיות פוסק הלכות כטכנאי דת. אלא לגבש את כל הציבור סביב התורה ולרומם את צורת החיים החומרנית אל מעלתה הרוחנית במסגרת זו הוא גם פוסק הלכות ונותן שיעורים וכדומה. פגיעה בכבודו יש בה בעצם הריסה של כל נשמת הציבור שהוא קשור אליו, אל תורת ישראל ואל נותן התורה. כפי שנזכר בברכות כי המקל בכבוד הרב גורם שהשכינה תסתלק ח"ו מישראל. על כן ראוי להשמר מאוד שלא לגרום במשהו זלזול או קלות בכבוד הרב הרשמי המקובל על אנשי המקום. מה שפסק הרב מחייב למעשה בתחום קבלת מרותו הוא בדברים הציבוריים או מה שנעשה לעיני הציבור. אבל אם למשהו נראה שעפ"י התורה שהוא למד יש להחמיר, מותר לו להחמיר בצנעא. ובכל אופן אין להקל כנגד פסק הרב אפילו אם התושב הוא תלמיד חכם כמוהו. ראינו בגמ' שרב נהג חומרא שהיה במקומו של שמואל גם בדברים שחלק עליו מפני שזה היה מקומו. ומותר לומר ברבים דיעה שאיננה מתאימה לדברי הרב אך לא כפסק הלכה, וכמובן בדרך כבוד כמו: ידוע שהרב מפרש ענין זה בדרך פלונית אולם לענ"ד נראה שאפשר לפרש גם בדרך אחרת. וכך נהגו גם גדולי ישראל והיו אומרים שזאת הכונה במה שנאמר כי שבעים פנים לתורה. אבל אם משתמע מכך מחלוקת למעשה צריך לומר אין בזה לבטל את מה שפסק הרב שליט"א. וכמובן שאין זה קשור אם אתה נכנס לשיעורים שלו או שואל אותו הלכות. יחס הכבוד אליו מתחייב מתפקידו. כמובן שאם נהנית ממנו אתה מחויב עוד יותר בכבודו.
שאלה: מספר התקיעות המינימלי: מהו המינימום של תקיעות שופר שצריך לתקוע בראש השנה, והאם יש הבדל בין גברים לנשים?
תשובה: יש לשמוע שלושים קולות, ואין הבדל בין גברים לנשים במספר הקולות.
שאלה: תקרה במרפסת סוכה: אני בונה השנה שני סוכות במרפסות, במרפסת שלנו רק פינה אחת נפתחת, ושם שמים סכך, כך שבין הסכך לשתיים מהקירות יש עוד תקרה, ורק שתיים מהקירות ממש נוגעים בסכך. האם זו בעיה?
תשובה: אם בין הסכך לקיר יש פחות מד' אמות אז התקרה נחשבת לדופן עקומה ואין היא פוסלת את הסוכה, רק שלא ישב או יאכל או ישן מתחת לאותו חלק של התקרה. אבל אם יש יותר מד' אמות בין הקיר לסכך הסוכה פסולה. עיין בשו"ע (סימן תרלב ס"א).
שאלה: להכין לחילוני חלב אחרי בשר: אני עובדת במשרד עורכי דין שבו כולם חילונים, אחד מעורכי הדין מבקש ממני מדי יום להכין לו כוס נס קפה כעשר דקות אחרי שאכל ארוחה בשרית, כיצד לנהוג?
תשובה: תגישי לו את החלב בנפרד (אם קשה לך לנמק זאת בסיבה הדתית, תוכלי לנמק זאת בכך שהוא יקבע את הפרופורציה בין החלב לקפה).